Към рубрика “Организационна дейност”
ХVІІІ ОС на НАСО РБ

Приветствие от г-н Иван Апостолов, Председател на ОбС – Смолян,

Председател на УС на НАПОС РБ
Уважаеми, г-н Кмет на община Видин, 
Уважаеми г-н Председател на Общинския съвет - Видин, 
Уважаема г-жо Председател на НАСО РБ,

Уважаеми секретари на общини, 
Благодаря за поканата да участвам в работата на ХVІІІ-тото ОС на НАСО РБ. За мен е чест да бъда гост на този форум и да ви приветствам от името на УС на НАПОС РБ. Известно ви е, че подписахме Меморандум за партньорство между нашите две асоциации. В изпълнение на подписания Меморандум, ние развиваме редица инициативи. Всички те са с една единствена цел, а именно - силно и ефективно местно самоуправление. 
Както и друг път съм споделял, секретарите на общини имат особено място в местната администрация, в органите на местна власт, защото те са точно стълба на администрацията, защото точно секретарите на общини са тези, на които се крепи едно добре функциониращо местно самоуправление, като общинска администрация. Затова е много важна и ролята, и въздействието, които оказва асоциацията. Мисля, че инициативите, които искаме да развием като председатели на общински съвети със секретарите на общини, може да намерят място като перспективи пред вас. 
По мое настояване и по настояване на УС на НАПОС РБ, на едно следващо заседание в УС на НСОРБ, предстои да се разгледа въпросът за по-нататъшното развитие на ролята на секретарите на общини и тяхното по-сериозно институционализиране на местно ниво. Известно ви е това, че всеки участник в местната власт и местното самоуправление има своите приоритети, има своите правомощия. В същото време, понякога се налага да се направи един разумен баланс между правомощията на всички органи и участниците в тези органи. Имам предвид и кмета на общината, и председателя на общинския съвет и секретарите на общини. Иска ни се, специално, правомощията и функциите на секретарите на общини да бъдат разширени, да бъде дадена по-голяма устойчивост на секретарите на общини, като ръководители на администрацията и нещо повече. Затова е необходимо да продължи точно натискът, който, според мен, може да се упражнява от НАСО РБ, като поемам ангажимент пред вас, че ние, като председатели на общински съвети, ще направим всичко възможно, за да намерите своето още по-сериозно място във всички тези органи, като функция. Това според мен е един деликатен проблем, защото постигането на баланс винаги е нещо трудно. Не може да стане само с една или две стъпки, но ако има едно постоянство и се намери политическа воля за решаване, би следвало да се стигне до едно положително законодателно решение. 
Бих могъл да споделя с вас, че ние, като асоциация на председатели на общинските съвети, с нашите лостове за въздействие, с настояване, с лобиране достигнахме до приемане на редица промени в ЗМСМА, както и в Закона за общинския бюджет. Всички тези промени са насочени към утвърждаване на ролята на органите на местно самоуправление по отношение на определените регламенти, които съществуват - за внасянето на решения за приемане на общинските бюджети, за взаимоотношенията кмет-общински съвет-председател на общински съвет, за ролята, трудово-правния статут и общественото осигуряване на общинските съветници.  Мисля, че ако работим заедно и имаме общи инициативи и общо изразяване на интереси - дали пред НС, дали в МС, може да стигнем и до определени законодателни и подзаконови решения в интерес на всички. Затова, в заключение, си позволявам още веднъж да благодаря за участието, за поканата, която ни бе отправена за участие във вашето ОС и да ви уверя, че имате подкрепата на председателите на общински съвети и НАПОС РБ. 
Благодаря ви.

